**Milí prváci!**

Školský vzdelávací program Úspešný ekonóm, podľa ktorého budete študovať sme zamerali tak, aby Vás pripravil predovšetkým pre prax, pretože sme strednou odbornou školou, ale pripravujeme aj na štúdium na vysokej škole. V učebných plánoch jedného i druhého študijného odboru sme posilnili dotáciu vyučovacích hodín slovenského jazyka a cudzieho jazyka, pretože chceme, aby naši žiaci mali vytvorené čo najlepšie podmienky na úspešné zmaturovanie.

Plánujeme otvoriť dve prvácke triedy. Rozdelenie do tried pripravujeme podľa cudzieho jazyka, ktorý ste sa učili na základnej škole. Nulté vyučovacie hodiny nie sú. Pravoslávne náboženstvo zvykne byť popoludní o pol tretej v dohodnutý deň.

Nástup do školy je 2. septembra – v stredu.

**Pri vstupe do školy bude vykonaný ranný filter, ktorému je žiak povinný sa podrobiť.**

**Každý žiak si donesie dve rúška a papierové jednorazové vreckovky. Zákonný zástupca predkladá pri prvom nástupe žiaka do školy písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie. Formulár je vytlačený na vrátnici našej školy, alebo na webovom sídle našej školy.**

Vo štvrtok si doneste si tašky (nie igelitky) na knihy, pretože dostanete učebnice pre prvý ročník.

Čo bude potrebovať prvák v septembri? Balík kancelárskeho papiera, päť veľkých čistých zošitov, päť veľkých linajkovaných, ostatné si budú obstarávať postupne podľa pokynov vyučujúcich. Na telesnú výchovu potrebujú biele tričko, tepláky a obuv, ktorá nemá čiernu podrážku. Žiak, ktorý nemôže cvičiť zo zdravotných dôvodov požiada o oslobodenie od TSV písomne riaditeľku školy do 15. septembra. K žiadosti je potrebné doložiť návrh od **odborného** nie obvodného lekára, ktorý si vyzdvihnete na sekretariáte školy. Prezúvanie žiakov je na škole riešené pomocou skriniek na prízemí školy, kde si žiak odkladá vrchné oblečenie a prezuvky. Skrinky slúžia dvom žiakom, žiaci si ich zamykajú.

Na ospravedlnenie žiakov od lekára a na komunikáciu medzi žiakom a rodičom a na identifikáciu žiaka bude slúžiť študentský zápisník, ktorý žiak dostane v septembri. Do zápisníka potrebuje fotografiu, bežný rozmer ako na doklady. Tlač zápisníkov hradí rodičovské združenie. Zápisník by mal slúžiť 4 roky.

Na škole máme zavedenú internetovú žiacku knižku a elektronický dochádzkový systém. **Doporučujeme však vybavenie AISIC karty**, ktorá má všestranné využitie – do všetkých dopravných prostriedkov vrátane MHD, lyžiarske vleky, vstupy na kultúrne podujatia a iné.

Dovidenia 02. septembra 2020 o 8.00 hod. v budove našej školy.

Ing. Alena Židová, riaditeľka školy